ڕیف

ڕیف بریتییە لە زنجیرە یان شوێنێکی کەم قووڵی بەرد، مەرجان، یان ماددەی ھاوشێوەی تا ڕادەیەک جێگیر کە لەژێر ڕووی ئاوێکی سروشتیدا ھەڵکەوتووە. زۆرێک لە ڕیفەکان لە ئەنجامی پرۆسەی سروشتیی نائۆرگانیک (نازیندوو) وەک نیشتنی لم یان داخورانی بەردە دەرکەوتووەکان بەھۆی شەپۆلەوە دروست دەبن؛ بەڵام، ڕیفەکانی وەک ڕیفە مەرجانییەکانی ئاوە گەرمەکان لەلایەن پرۆسەی زیندووەوە (ئۆرگانیک) دروست دەبن، کە زۆربەیان لە مەرجان و قەوزە مەرجانییەکان پێکدێن. ڕیفی دەستکرد، وەک کەشتییە ژێرئاوکەوتووەکان و پێکھاتە دەستکردەکانی تری ژێر ئاو، لەوانەیە بە ئەنقەست یان بەھۆی ڕووداوێکەوە دروست ببن. ئەمانە ھەندێک جار بۆ زیادکردنی ئاڵۆزیی فیزیکیی بنکە لمینە بێ تایبەتمەندییەکان دیزاین دەکرێن بۆ ڕاکێشانی مەودایەکی ھەمەچەشنتر لە زیندەوەران. ئەوان پەناگە بۆ گیانەوەرە ئاوییە جۆراوجۆرەکان دابین دەکەن کە یارمەتیدەرە لە ڕێگریکردن لە لەناوچوون. ھۆکارێکی تر بۆ دانانی ڕیفەکان بۆ بواری بەخێوکردنی ماسییە، و ئەو جووتیارانەی ماسی کە بەدوای باشترکردنی کارەکانیاندان ھەندێک جار وەبەرھێنانیان تێدا دەکەن. ڕیفەکان زۆرجار زۆر نزیکن لە ڕووی ئاوەوە، بەڵام ھەموو پێناسەکان ئەمە بە مەرج نازانن.

 سەرچاوەکان 

پۆل:جوگرافیای کەناراوی